Predavanje: **Digitalni jezikovni viri in orodja za sodobno slovenščino**

Predavateljica:  **doc. dr. Špela Arhar** **Holdt,** UL Filozofska fakulteta in Fakulteta za računalništvo in informatiko

Predavanje se osredotoča na pisanje v sodobni strokovni in znanstveni slovenščini ter predstavlja digitalne jezikovne vire in orodja, ki jih uporabniki in uporabnice pri pisanju lahko uporabljajo. Poleg referenčnih slovarskih priročnikov, ki so zbrani na znanem portalu Fran, se v zadnjih letih v sodelovanju z jezikovno skupnostjo razvijajo odzivni slovarji, kot so Slovar sopomenk sodobne slovenščine, Kolokacijski slovar sodobne slovenščine in leksikon Sloleks; na voljo so besedilni korpusi, s pomočjo katerih je mogoče preveriti jezik v realni rabi, npr. referenčni korpus Gigafida in korpus znanstvenega pisanja KAS; vedno zmogljivejša so jezikovnotehnološka orodja, npr. za strojno postavljanje vejic, ocenjevanje berljivosti besedil, strojno povzemanje, transkribiranje govora in drugo. Ogledali si bomo tudi novi terminološki portal, ki je pripravljen za uporabniško prijazno sodelovalno razvijanje področne terminologije, in se posvetili vprašanju, na koga se obrniti, če potrebujemo lektoriranje, terminološko svetovanje ali pomoč pri interpretaciji jezikovnih pravil. Predavanje bo vključevalo praktični del, v katerem bodo udeleženke in udeleženci vse naštete vire lahko vodeno preizkusili, skupaj pa bomo uporabnost osmislili za različne vrste pisnih nalog, s katerimi se doktorski študentje in študentke, pa tudi predavatelji in predavateljice tipično srečujejo. V zaključnem delu bomo namenili čas za vprašanja in diskusijo o pomenu sodobnih jezikovnih podatkov za jezikovno ustvarjanje in strokovno delo posameznika in posameznice.